Základná škola, Jedľové Kostoľany 75

**INOVOVANÝ ŠKOLSKÝ VZDELÁVACÍ PROGRAM**

|  |  |
| --- | --- |
| **Vzdelávacia oblasť:** | ***Disponibilné hodiny*** |
| **Názov predmetov:** | ***Tvorivé písanie*** |
| **Časový rozsah výučby:** | **5. roč. – 1h / týždeň 33 h / rok** |
| **Ročník:** | **piaty** |
| **Stupeň vzdelania:** | **ISCED 2** |
| **Dĺžka štúdia:** | **5 rokov** |
| **Forma štúdia:** | **denná** |
| **Vyučovací jazyk:** | **slovenský** |

**CHARAKTERISTIKA PREDMETU**

V súčasnej pedagogickej praxi zaujíma tvorivosť veľký význam. Tvorivosť pomáha komplexne rozvíjať osobnosť žiaka v rámci celého vyučovacieho procesu. Tvorivé vyučovanie pôsobí na rozvoj tvorivého myslenia, tvorivého písania, vnímania a čítania, je motiváciou k tvorivému učeniu sa, podporuje záujem o tvorivé aktivity, rozvíja fantáziu, umožňuje prežívaťpocity z tvorivého procesu podporujúce sebavedomie žiaka, sebarealizáciu a s tým spojené i sociálne učenie a sociálne oceňovanie.

Tvorivé písanie ako voliteľný predmet predstavuje súbor aktivít, ktoré menia žiaka z jednoduchého príjemcu na spoluautora textu. Každému mladému človeku je prirodzený duch bádania, je prirodzená túžba objavovať, zvedavosť a záujem o nové, dosiaľ nepoznané. Tvorivým písaním, čiže aktívnou účasťou žiaka na vyučovacom procese, prežívaním vlastných tvorivých postupov, sa žiak vychováva ku flexibilite, k objavovaniu nových súvislostí,k originálnosti, k nezávislosti myslenia, k experimentovaniu, k iniciatíve. Vďaka tvorivému písaniu sa žiaci môžu zbaviť strachu a zábran pri vlastnom ústnom prejave, získavajú istotu a sebadôveru, žiaci strácajú obavy z neznáma, neboja sa vyjadriť svoj vlastný názor, strácajú zábrany prezentovať pred spolužiakmi výsledky svojich tvorivých pokusov.

Učenie slovenského jazyka a literatúry sa vďaka tvorivému písaniu stáva pre žiakov príťažlivejšie, zábavnejšie. Práca s literárnym textom prostredníctvom tvorivého písania sa môže realizovať rôznym spôsobom.

Tvorivé písanie môže slúžiť ako:

1) motivácia pre lepšie pochopenie témy, pre lepšie pochopenie využitia obrazných výrazových prostriedkov,

2) predpríprava k pochopeniu umeleckého literárneho smeru,

3) inšpirácia pre tvorivé písanie po prečítaní umeleckého textu a k jeho následnému prerozprávaniu, analýze, interpretácia pomocou analógie, karikatúry, paródie, parafrázy, kontrastu, prípadne pomocou rôznej žánrovej škály,

4) osvojenie si rôznych umeleckých postupov a výrazových prostriedkov,

5) rozvíjanie vlastných estetických postupov a rozvíjanie estetických hodnôt,

6) kultivovanie záujmu žiakov o čítanie i menej atraktívnych, mladému človeku„nezaujímavých“ textov

7) naštartovanie mladých „spisovateľov“ k tvorbe vlastných literárnych textov

8) rozvíjanie kompozično-štylistických schopností žiakov

**CIELE PREDMETU**

Vďaka tvorivému písaniu môže učiteľ slovenského jazyka a literatúry:

1) svojim žiakom ponúknuť netradičný, ale pritom skutočne efektívny spôsob,ako sa učiť slovenský jazyk a literatúru,

2) upustiť od direktívnych metód nútiacich memorovať učivo a naučiť žiakov vlastnému mysleniu, pociťovaniu, spomínaniu, uvažovaniu, tvoreniu, tvorivému učeniu sa,

3) zažiť radostnú, tvorivú atmosféru v triede, radosť z učenia i učenia sa, radost z toho, že žiak môže mať často lepšie nápady ako učiteľ,

4) klásť dôraz na

►rozvíjanie komunikačnej kompetencie žiakov ako jednej z kľúčových kompetencií,

►rozvíjanie kompozično-štylizačných zručností žiakov,

►rozvíjanie faktorov tvorivého myslenia – fluencie, flexibility a originality,

►verbálnu kreativitu žiakov,

5) viesť žiaka k poznávaniu svojich pocitov, skúseností, názorov, hodnot

6) vytvárať pre žiakov motivujúce prostredie – výzdoba, zvuky, netradičné usporiadanie lavíc…

7) využívať všetky druhy umenia – výtvarné, hudobné, dramatické

8) využívať tvorivé písanie na sebapoznávanie , rozvíjanie kritickosti, sebakritickosti a sebavedomia

9) rozširovat slovnú zásobu žiakov a rozvíjať ich komunikačné schopnosti

Cieľom tvorivého písania je rozvíjanie individuálneho štýlu pisateľa, pričom dôraz sa kladie takisto na rozvoj obrazotvornosti, predstavivosti, fantázie. Tvorivé písanie využíva slohové útvary ako formu, ktorú pisateľ naplní istým obsahom. Významnú úlohu tu zohrávajú autorove jazykové dispozície a tvorivosť .Zároveň však treba zdôrazniť, že tvorivé písanie má opodstatnenie aj pri osvojovaní funkčného slohu; ide v ňom predsa v prvom rade o rozvíjanie komunikačnej zručnosti písať tvorivo, zaujímavo, invenčne.

**HODNOTENIE PREDMETU**

Tvorivé písanie integruje jazyk a literatúru, pomáha pri získavaní istoty a sebadôvery v písomnej produkcii, eliminuje obavy z písania, odhaľuje nevšedné vo všednom, pestuje obrazotvornosť, kultivuje čitateľa, učí myslieť, učí počúvať samých seba, podporuje vnútornú motiváciu a zaangažovanosť na vlastnom učení sa, je prostriedkom sebapoznávania, sebavyjadrenia a sebarozvoja, je dielňou a herňou, demokratizuje vzťah učiteľ-žiak, dopĺňa, odľahčuje a dynamizuje jestvujúci systém.

Predmet tvorivé písanie neklasifikujeme, hodnotenie prvého a druhého polroku zaznamenávame na vysvedčení slovom „absolvoval/neabsolvoval“.

**VZDELÁVACÍ ŠTANDARD**

**5. ročník**

|  |  |  |  |  |
| --- | --- | --- | --- | --- |
| **Tematický celok** | **Podtémy** | **Obsahový štandard** | **Výkonový štandard** | **Prierezové témy** |
| **1. Verše naopak**  **7 hod.** | **1.1 Farebné slová** | Umelecké jazykové prostriedky | Žiak vie aplikovať vedomosti o umeleckých jazykových prostriedkoch (metafora, personifikácia, básnický prívlastok), pracovať s fantáziou, rozvíjať fluenciu, flexibilitu, originalitu myslenia. | TPP  OSR  ENV |
| **1.2 Verše naopak** | Pôvodný a nový zmysel slov | Dokáže sa hrať sa so slovami, meniť ich pôvodný význam a vytvárať verše s novým zmyslom, tvoriť nezmyselnú báseň. |  |
| **1.3 Na stope slovám** | Gramatické kategórie podstatných mien, čítanie s porozumením | Vie používať gramatické kategórie podstatných mien, prepojiť hravou formou literatúru a gramatiku, čítať s porozumením. |  |
| **1.4 Keby som bol kameňom** | Experimentovanie so slovami | Učí sa vnímať vlastné asociácie, rozvíjať myšlienkové postupy kategorizácie, identifikovať sa s predmetom. |  |
| **2. Statický opis**  **8 hod.** | **2.1 Pozdrav**  **z dovolenky** | Písanie pohľadníc, správ, e-mailov | Zopakuje si postup pri písaní pohľadníc, správ, e-mailov. | OSR  ENV  OŽZ  TPP  MEV |
| **2.2 Statický opis** | Opisný slohový postup, znaky opisu | Vie charakterizovať opisný slohový postup, znaky opisu, dokáže vytvoriť opis jedla, rastliny, využiť podstatné a prídavné mená. |  |
| **2.3 Prvá školská písomná práca** | Písanie 1. školskej písomnej práce, analýza, oprava | Dokáže napísať školskú písomnú prácu: statický opis - s využitím slovnej zásoby.  Prácu si vie podľa pokynov učiteľa opraviť. |  |
| **3. Nie je oko ako oko**  **4 hod.** | **3.1 Jeden otec dobrý a ponuré ráno** | Preopakovanie a prehĺbenie učiva o baladách | Rozpozná znaky balady, vie pracovať s textom konkrétnej balady, realizovať sa pri písaní vlastnej balady. | OSR  ENV  TPP  MEV |
| **3.2 Bájky dnešných dní** | Preopakovanie a prehĺbenie učiva o bájkach, personifikácia | Žiak sa učí priblížiť si podstatu bájok a chápať ich význam, využívať získané vedomosti na napísanie vlastnej modernej bájky, aplikovať skúsenosti odpozorované zo života. |  |
| **4. Píšeme rozprávanie**  **14 hod.** | **4.1 Charakteristika** | Charakteristika a jej delenie | Pozná základné znaky charakteristiky, jej delenie na vonkajšiu a vnútornú; priamu a nepriamu; vie vytvoriť charakteristiku. | OSR  TPP |
| **4.2 Dynamický opis** | Dynamický opis, jeho znaky | Dokáže charakterizovať dynamický opis, jeho znaky, vie ho vytvoriť. |  |
| **4.3 Ja- a On- rozprávanie** | Spoznanie a odlíšenie  Ja-rozprávania a On-rozprávania | Spoznáva Ja-rozprávanie; vie ho určiť v textoch. Spoznáva On-rozprávanie; vie ho určiť v textoch a odlíšiť ho od Ja-rozprávania. | **Ročníkový projekt: Pyramída príbehu** |
| **4.4 Priama reč** | Priama reč, práca s textom | Ovláda priamu reč, jej znázorňovanie a vie ju vyhľadať v textoch. Dokáže používať priamu reč pri písaní rozprávania. |  |
| **4.5 Rozprávanie** | Rozprávací slohový postup, jeho znaky | Vie charakterizovať rozprávací slohový postup, jeho znaky a napísať krátke rozprávanie. |  |
| **4.6 Druhá školská písomná práca** | Písanie 2. školskej písomnej práce, analýza, oprava | Dokáže napísať školskú písomnú prácu: rozprávanie s priamou rečou – s využitím slovnej zásoby.  Prácu si vie podľa pokynov učiteľa opraviť. |  |